CELEX: 32016R0960
Language: et
Date: 2016-05-17 00:00:00
Title: Komisjoni delegeeritud määrus (EL) 2016/960, 17. mai 2016, millega täiendatakse Euroopa Parlamendi ja nõukogu määrust (EL) nr 596/2014 seoses regulatiivsete tehniliste standarditega, mis käsitlevad turgu sondeerivate avaldavate turuosaliste suhtes kohaldatavaid asjakohaseid kokkuleppeid, süsteeme ja protseduure (EMPs kohaldatav tekst)

17.6.2016   
            
            
               ET
            
            
               Euroopa Liidu Teataja
            
            
               L 160/29
            
         KOMISJONI DELEGEERITUD MÄÄRUS (EL) 2016/960,
   17. mai 2016,
   millega täiendatakse Euroopa Parlamendi ja nõukogu määrust (EL) nr 596/2014 seoses regulatiivsete tehniliste standarditega, mis käsitlevad turgu sondeerivate avaldavate turuosaliste suhtes kohaldatavaid asjakohaseid kokkuleppeid, süsteeme ja protseduure
   (EMPs kohaldatav tekst)
   EUROOPA KOMISJON,
   Võttes arvesse Euroopa Liidu toimimise lepingut,
   Võttes arvesse Euroopa Parlamendi ja nõukogu 16. aprilli 2014. aasta määrust (EL) nr 596/2014, mis käsitleb turukuritarvitusi (turukuritarvituse määrus) ning millega tunnistatakse kehtetuks Euroopa Parlamendi ja nõukogu direktiiv 2003/6/EÜ ja komisjoni direktiivid 2003/124/EÜ, 2003/125/EÜ ja 2004/72/EÜ, (1) eriti selle artikli 11 lõike 9 kolmandat lõiku,
   ning arvestades järgmist:
   
               (1)
            
            
               Asjakohased süsteemid, protseduurid ning dokumenteerimise ja säilitamise nõuded on vajalikud tagamaks turu sondeerimise tegevuste tõhus haldamine ja kontroll. Asjakohaste süsteemide osana peaksid avaldavad turuosalised kehtestama protseduurid, mis kirjeldavad turu sondeerimise viisi. Niisugused standardid peaksid kehtestama standardse teabekogu, mis esitatakse ja mida nõutakse isikutelt, kes turu sondeerimise teavet saavad, vältides mittevajaliku potentsiaalselt tundliku teabe levitamist ja tagades, et samal tasemel teave edastatakse kõikidele turu sondeerimise teavet saavatele isikutele.
            
         
               (2)
            
            
               Tarvis on tagada kindlus turu sondeerimise käigus edastatava teabe sisu osas. Seega kui turu sondeerimine toimub telefoni teel ja avaldaval turuosalisel on juurdepääs salvestamisvõimalustega telefoniliinidele, peaks avaldav turuosaline nimetatud liine kasutama. Kui turu sondeerimine toimub muude kanalite kaudu kui salvestamisvõimalustega telefoniliinid, tuleb turu sondeerimist käsitleva suhtluse salvestused alles hoida audio- või videosalvestustena või kirjalikul kujul. Isikuandmete kaitse eesmärgil tuleb salvestamisvõimalustega telefoniliinide kaudu toimuva sondeerimise korral või audio- või videosalvestuse kasutamise puhul saada isikult, kelle suhtes turu sondeerimist teostatakse, nõusolek salvestamiseks.
            
         
               (3)
            
            
               Et turu kuritarvituse kahtluse korral hõlbustada uurimise läbiviimist pädevate asutuste poolt, peaksid avaldavad turuosalised iga turu sondeerimise korral säilitama andmeid isiku kohta, kelle suhtes turu sondeerimist teostati.
            
         
               (4)
            
            
               Siseteabe keelatud avalikustamise riski vähendamiseks peaks avaldav turuosaline säilitama andmeid potentsiaalsete investorite kohta, kes on teda teavitanud turu sondeerimisest keeldumisest. Potentsiaalsed investorid peaksid saama turu sondeerimisest keeldumist väljendada seoses kõikide potentsiaalsete tehingute või vaid teatud liiki tehingutega.
            
         
               (5)
            
            
               Turu sondeerimisel peaks avaldavatel turuosalistel olema võimalik lähtuda eeldusest, et siseteave avaldatakse töösuhte, kutsealal tegutsemise või muude kohustuste täitmise käigus vastavalt määruse (EL) nr 596/2014 artikli 10 lõikele 1. Sellega seoses tuleks avaldavat turuosalist lugeda tegutsevaks töösuhte, kutseala või muude kohustuste raames üksnes niivõrd, kuivõrd ta täidab kõiki nõudeid, sealhulgas määruse (EL) nr 596/2014 artikli 11 ja käesoleva määruse kohaseid andmete säilitamise nõudeid.
            
         
               (6)
            
            
               Pidades silmas, et määruse (EL) nr 596/2014 artikli 11 lõike 3 kohane selle hindamine, mis kujutab endast siseteavet, võib olla keerukas, peaksid avaldavad turuosalised pidama arvet kõikide turu sondeerimiste, kaasa arvatud nende kohta, mida avaldav turuosaline ei pea siseteabe avaldamiseks. Niisugused andmed aitavad avaldavatel turuosalistel tõendada pädevatele asutustele toimingute nõuetekohast läbiviimist, eriti juhul, kui teabe laad pärast turu sondeerimist muutub või kui pädev asutus sooviks teabe kategoriseerimise protsessi läbi vaadata.
            
         
               (7)
            
            
               Käesolev määrus põhineb regulatiivsete tehniliste standardite eelnõul, mille esitas komisjonile Euroopa Väärtpaberiturujärelevalve (ESMA).
            
         
               (8)
            
            
               Euroopa Väärtpaberiturujärelevalve on korraldanud avatud avalikud konsultatsioonid käesoleva määruse aluseks oleva regulatiivsete tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1095/2010 artikli 37 kohaselt loodud pangandussektori sidusrühmade kogult (2).
            
         
               (9)
            
            
               Finantsturgude sujuva toimimise tagamiseks on vajalik, et käesolev määrus jõustuks võimalikult kiiresti ning selles määruses kehtestatud sätted kehtiksid samast kuupäevast kui sätted, mis on kehtestatud määrusega (EL) nr 596/2014,
            
         ON VASTU VÕTNUD KÄESOLEVA MÄÄRUSE:
   Artikkel 1
   Üldnõuded
   Avaldavad turuosalised tagavad, et kord ja protseduurid, mille nad on kehtestanud määruse (EL) nr 596/2014 artikli 11 lõigete 4, 5, 6 ja 8 sätetele vastamiseks, vaadatakse regulaarselt läbi ja vajadusel uuendatakse.
   Artikkel 2
   Turu sondeerimiseks vajaminevad protseduurid
   1.   Avaldavad turuosalised peavad kehtestama protseduurid, mis kirjeldavad turu sondeerimise viisi.
   Avaldavad turuosalised võivad isikutele, kelle suhtes turu sondeerimist teostatakse, turu sondeerimise eesmärgil teavet edastada suuliselt, isiklikel kohtumistel, audio- või videokõnede teel või kirjalikult, posti, faksi või elektrooniliste sidevahendite kaudu.
   2.   Avaldavad turuosalised kehtestavad telefoni teel turu sondeerimise protseduurid, tagades salvestamisvõimalustega telefoniliinide kasutamise juhul, kui avaldaval turuosalisel on juurdepääs niisugustele liinidele ning turu sondeerimise teavet saavad isikud on andnud nõusoleku vestluse salvestamiseks.
   3.   Lõigetes 1 ja 2 viidatud protseduurid peavad tagama, et töölepingu alusel või muul moel avaldava turuosalise heaks töötavad isikud kasutavad turu sondeerimise eesmärgil tehtavate ja vastu võetavate telefonikõnede ja elektroonilise suhtluse jaoks vaid avaldava turuosalise antud seadmeid.
   Artikkel 3
   Standardne teabekogum suhtluse kohta isikutega, kes saavad turu sondeerimise teavet
   1.   Avaldavad turuosalised peavad kehtestama kindlas järjekorras läbi viidavad protseduurid standardse teabekogumi vahetamiseks isikutega, kes saavad turu sondeerimise käigus turu sondeerimise teavet.
   2.   Lõikes 1 viidatud standardse teabekogumi määrab avaldav turuosaline iga turu sondeerimise kohta eraldi ja enne nimetatud turu sondeerimist. Avaldav turuosaline kasutab standardset teabekogumit suhtluses kõikide isikutega, kes saavad turu sondeerimise teavet.
   3.   Kui avaldavad turuosalised leiavad, et turu sondeerimine hõlmab siseteabe avaldamist, hõlmab lõikes 1 viidatud standardne teabekogum järgmist ning on piiratud järgmisega, nimetatud järjekorras:
   
               a)
            
            
               avaldus, kus selgitatakse, et suhtlus leiab aset turu sondeerimise eesmärgil;
            
         
               b)
            
            
               kui turu sondeerimine toimub salvestamisvõimalustega telefoniliinide kaudu või kasutatakse audio- või videosalvestusi, avaldus, kus märgitakse, et vestlus salvestatakse, ning turu sondeerimise teavet saava isiku nõusolek salvestamiseks;
            
         
               c)
            
            
               taotlus isikule, kellega ühendust võeti, ja kõnealuse isiku kinnitus selle kohta, et avaldav turuosaline suhtleb isikuga, kellele on potentsiaalne investor usaldanud turu sondeerimise teabe saamise, ja vastus kõnealusele taotlusele;
            
         
               d)
            
            
               avaldus, kus selgitatakse, et kui isik, kellega ühendust võeti, nõustub turu sondeerimise teavet saama, saab nimetatud isik teavet, mis avaldava turuosalise hinnangul sisaldab siseteavet, ning viide määruse (EL) nr 596/2014 artikli 11 lõikes 7 sätestatud kohustusele;
            
         
               e)
            
            
               kui võimalik, hinnang selle kohta, millal lakkab teave olemast siseteave, seda hinnangut mõjutada võivad tegurid, ning igal juhul teave selle kohta, mil viisil teavitatakse turu sondeerimise teavet saavat isikut mis tahes muudatustest nimetatud hinnangus;
            
         
               f)
            
            
               avaldus, milles teavitatakse isikut, kes saab turu sondeerimise teavet, määruse (EL) nr 596/2014 artikli 11 lõike 5 esimese lõigu punktides b, c ja d sätestatud kohustustest;
            
         
               g)
            
            
               isikule, kelle suhtes turu sondeerimist teostatakse, esitatav taotlus siseteabe saamise nõusoleku kohta, nagu on viidatud määruse (EL) nr 596/2014 artikli 11 lõike 5 esimese lõigu punktis a, ning vastus nimetatud taotlusele;
            
         
               h)
            
            
               kui lõikes g nõutav nõusolek on antud, turu sondeerimise otstarbel avaldatav teave, märkides ära teabe, mida avaldav turuosaline loeb siseteabeks.
            
         4.   Kui avaldav turuosaline leiab, et turu sondeerimine ei hõlma siseteabe avaldamist, hõlmab lõikes 1 viidatud standardne teabekogum järgmist ning on piiratud järgmisega, nimetatud järjekorras:
   
               a)
            
            
               avaldus, kus selgitatakse, et suhtlus leiab aset turu sondeerimise eesmärgil;
            
         
               b)
            
            
               kui turu sondeerimine toimub salvestamisvõimalustega telefoniliinide kaudu või kasutatakse audio- või videosalvestusi, avaldus, kus märgitakse, et vestlus salvestatakse, ning turu sondeerimise teavet saava isiku nõusolek salvestamiseks;
            
         
               c)
            
            
               taotlus isikule, kellega ühendust võeti, ja kõnealuse isiku kinnitus, selle kohta, et avaldav turuosaline suhtleb isikuga, kellele on potentsiaalne investor usaldanud vastava teabe saamise, ja vastus kõnealusele taotlusele;
            
         
               d)
            
            
               avaldus, kus selgitatakse, et kui isik, kellega ühendust võeti, nõustub turu sondeerimise teavet saama, saab nimetatud isik teavet, mis avaldava turuosalise hinnangul ei sisalda siseteavet, ning viide määruse (EL) nr 596/2014 artikli 11 lõikes 7 sätestatud kohustusele;
            
         
               e)
            
            
               turu sondeerimise teavet saavale isikule esitatav taotlus turu sondeerimisega jätkamise nõusoleku saamiseks ning vastus kõnealusele taotlusele;
            
         
               f)
            
            
               kui lõikes e nõutav nõusolek on antud, turu sondeerimise otstarbel avaldatav teave.
            
         5.   Avaldav turuosaline peab tagama, et kõikidele turu sondeerimise teavet saavatele isikutele edastatakse sama turu sondeerimisega seoses samal määral teavet.
   Artikkel 4
   Turu sondeerimise teavet saavaid isikuid puudutav teave
   1.   Iga läbi viidud turu sondeerimise kohta peab avaldav turuosaline koostama loendi, milles on esitatud järgmine teave:
   
               a)
            
            
               kõik füüsilised ja juriidilised isikud, kellele on turu sondeerimise käigus teavet avaldatud;
            
         
               b)
            
            
               iga teabeedastuse kuupäev ja kellaaeg, mis on aset leidnud turu sondeerimise käigus või pärast seda;
            
         
               c)
            
            
               turu sondeerimise teavet saavate isikute kontaktandmed, mida kasutatakse turu sondeerimise otstarbel.
            
         2.   Avaldavad turuosalised koostavad loendi mis tahes potentsiaalsetest investoritest, kes on andnud teada, et ei soovi saada turu sondeerimise teavet kas seoses kõikide potentsiaalsete tehingute või kindlat liiki potentsiaalsete tehingutega. Avaldav turuosaline ei tohi niisugustele potentsiaalsetele investoritele turu sondeerimise eesmärgil teavet edastada.
   Artikkel 5
   Protseduur teavitamiseks, et teave on lakanud olemast siseteave
   Kui avaldavad turuosalised hindavad vastavalt määruse (EL) nr 596/2014 artikli 11 lõikes 6 viidatud korrale, et turu sondeerimise käigus avaldatud siseteave on lakanud olemast siseteave, esitavad nad turu sondeerimise teavet saanud isikule järgmise teabe:
   
               a)
            
            
               avaldava turuosalise isik;
            
         
               b)
            
            
               tehingu tuvastamine vastavalt turu sondeerimisele;
            
         
               c)
            
            
               turu sondeerimise kuupäev ja kellaaeg;
            
         
               d)
            
            
               asjaolu, et avaldatud teave on lakanud olemast siseteave;
            
         
               e)
            
            
               kuupäev, mil avaldatud teave lakkas olemast siseteave.
            
         Artikkel 6
   Nõuded dokumenteerimise ja säilitamise kohustuste kohta
   1.   Avaldavad turuosalised tagavad, et järgnevat puudutavat teavet säilitatakse püsival andmekandjal, mis tagab andmete kättesaadavuse ja loetavuse määruse (EL) nr 596/2014 artikli 11 lõikes 8 sätestatud säilitamisaja jooksul:
   
               (a)
            
            
               artiklites 1 ja 2 nimetatud protseduurid;
            
         
               b)
            
            
               vastavalt artiklile 3 iga turu sondeerimise kohta loodud standardsed teabekogumid;
            
         
               c)
            
            
               turu sondeerimise teavet saavaid isikuid puudutav teave, millele on viidatud artiklis 4;
            
         
               d)
            
            
               kõik teabeedastused avaldava turuosalise ja kõikide isikute vahel, kes said turu sondeerimise teavet, kaasa arvatud mis tahes dokumendid, mille avaldav turuosaline on esitanud turu sondeerimise teavet saanud isikutele;
            
         
               e)
            
            
               teave, mis viis hinnanguni, et turu sondeerimise käigus edastatud teave on lakanud olemast siseteave, ning artiklis 5 viidatud asjaomased teated.
            
         2.   Artikli 6 lõike 1 punkti d kohaldamisel peab avaldav turuosaline säilitama järgmise teabe:
   
               a)
            
            
               kui teabeedastus on toimunud salvestamisvõimalustega telefoni teel, telefonivestluste salvestused, kui isikud, kellele teave edastati, on andnud nimetatud salvestamiseks oma nõusoleku;
            
         
               b)
            
            
               kui teabeedastus on toimunud kirjalikult, kirjavahetuse koopia;
            
         
               c)
            
            
               kui teabeedastus on toimunud salvestatud video- või audiokoosolekute teel, nimetatud koosolekute salvestused, kui isikud, kellele teave edastati, on andnud nimetatud salvestamiseks oma nõusoleku;
            
         
               d)
            
            
               kui teabeedastus on toimunud salvestamata koosolekutel või telefoni teel, nimetatud koosolekute või telefonivestluste kirjalikud protokollid või märkmed.
            
         3.   Lõike 2 punktis d viidatud kirjalikud protokollid või märkmed koostab avaldav turuosaline ning need peab nõuetekohaselt allkirjastama nii avaldav turuosaline kui ka turu sondeerimise teavet saav isik, ning need peavad sisaldama järgmist teavet:
   
               a)
            
            
               koosoleku või telefonivestluse kuupäev ja kellaaeg ning osalevad pooled;
            
         
               b)
            
            
               turu sondeerimisega seotud teabe üksikasjad, mida turu sondeerimise käigus vahetati avaldava turuosalise ja turu sondeerimise teavet saava isiku vahel, kaasa arvatud turu sondeerimise teavet saavale isikule esitatud teave ja temalt nõutud teave vastavalt artiklis 3 viidatud standardsele teabekogumile;
            
         
               c)
            
            
               mis tahes dokumendid ja materjalid, mille avaldav turuosaline on turu sondeerimise käigus esitanud turu sondeerimise teavet saanud isikutele;
            
         Kui avaldav turuosaline ja turu sondeerimise teavet saav isik ei ole viie tööpäeva jooksul pärast turu sondeerimist jõudnud kokkuleppele kirjalike protokollide või märkmete sisus, säilitab avaldav turuosaline nii avaldava turuosalise poolt allkirjastatud kirjaliku protokolli või märkmete versiooni kui ka versiooni, mille on allkirjastanud isik, kes sai turu sondeerimise teavet.
   Kui turu sondeerimise teavet saanud isik ei ole viie tööpäeva jooksul pärast turu sondeerimist esitanud avaldavale turuosalisele kirjalike protokollide või märkmete allkirjastatud versiooni, säilitab avaldav turuosaline enda poolt allkirjastatud kirjaliku protokolli või märkmete versiooni.
   4.   Lõigetes 1, 2 ja 3 viidatud andmed avaldatakse pädevale asutusele vastava taotluse esitamisel.
   Artikkel 7
   Jõustumine
   Käesolev määrus jõustub järgmisel päeval pärast selle avaldamist Euroopa Liidu Teatajas.
   Määrust kohaldatakse alates 3. juulist 2016.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. mai 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 173, 12.6.2014, lk 1.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).